|  |
| --- |
| Godkendte udbydere af kvalifikationsuddannelser |

Dato 14. marts 2013

Nyhedsbrev

**Ny bekendtgørelse**

D. 1. marts 2013 trådte der en ny bekendtgørelse i kraft, bekg. nr. 177 af 25. februar 2013 om kvalifikationskrav til visse førere af køretøjer i vejtransport. Her skal kort nævnes nogle væsentlige ændringer der er i denne bekendtgørelse i forhold til den tidligere:

* på grunduddannelserne for buschauffører indgår der nu en handicapbevidstgørende uddannelse, hvis indhold fremgår af bilag 1 pkt. 3.9
* der skal på alle grunduddannelserne udarbejdes en lektionsplan, der dokumenterer elevens gennemførte undervisning. Eksempler på lektionsplaner findes på Styrelsens hjemmeside.
* de individuelle køretimer kan først påbegyndes efter at eleven har gennemført lektion 9 i den praktiske køreundervisning jf. kørekortbekendtgørelsen
* de individuelle køretimer skal gennemføres med en varieret belæsning fra 0 til 100 % af køretøjets teknisk tilladte totalvægt
* den skriftlige prøve skal være gennemført senest 3 måneder efter uddannelsens afslutning og senest 12 måneder efter uddannelsens start
* undervisere kan ikke gennemføre efteruddannelse efter denne bekendtgørelse på eget center
* alle der underviser i de chaufførspecifikke emner, skal have faglige kvalifikationer på erhvervsuddannelsesniveauet inden for transportområdet
* for undervisere i brandbekæmpelse kræves der nærmere specificeret uddannelse

For så vidt angår de ændrede krav til undervisernes faglige kvalifikationer, er Trafikstyrelsen indstillet på at der laves en indfasningsordning, som giver uddannelsesudbyderne nogle rimelige vilkår.

Som følge af disse ændringer har Trafikstyrelsen udarbejdet en opdateret vejledning til bekendtgørelsen, denne findes på Styrelsens hjemmeside. Der er endvidere udarbejdet eksempler på lektionsplaner der overholder de formkrav Trafikstyrelsen stiller til disse.

Da det har vist sig at der kan opstå visse problemer ved ”ansøgning om kørekort kat. C/D” for personer under 21 som følge af den nye kørekortbekendtgørelse, har Trafikstyrelsen udarbejdet en erklæring (godkendt af Justitsministeriet) som kan anvendes her. Denne erklæringsblanket findes ligeledes på Styrelsens hjemmeside.

**Nyt Bevisadministrationssystem**

Trafikstyrelsen er pt. i gang med udvikling af et nyt IT-system til brug ved ansøgning/udstedelse af bl.a. chaufføruddannelsesbeviser. Det er hensigten at det nye system skal tages i brug d. 1. november 2013. Det nye system adskiller sig fra det gamle ved at det er i stand til at håndtere flere bevistyper. I udviklingsfasen er repræsentanter fra skolernes administration involveret, således at der sikres en smidig og hensigtsmæssig brugergrænseflade, der letter den daglige brug af systemet.

**CUB**

For at logge på CUB løsningen benyttes i dag Digital signatur, disse bliver i løbet af 2013 udfaset og erstattet af NemID. Det betyder at der efter 30/6 ikke kan udstedes nye digitale signaturer i den form vi kender dem i dag. CUB kan ikke tilgås med den nye NemID og **det er derfor vigtigt** at uddannelsesstederne har en digital signatur som er valid året ud, da CUB løsningen i dens nuværende form skal køre frem til 1. november 2013. (Det er for dyrt at ændre i den gamle løsning.)

**Derfor skal udløbsdatoen på de digitale signaturer tjekkes, og eventuelle signaturer der udløber i perioden frem til 1. november skal fornyes inden 30/6.**

Med venlig hilsen

Johnny Bengtson